DA Den Europæiske Unions Tidende C 446/1

Fælles erklæring om EU's lovgivningsmæssige prioriteter for 2018-2019

(2017/C 446/01)

Europas fremtid ligger i vores egne hænder. Fordi vi er overbevist om, at Den Europæiske Union er det bedste instrument til at nå vores mål, vil vi vedblive med at arbejde sammen om at gøre vores Union stærkere, mere forenet og mere demokratisk i de kommende år.

Europa er ved at genvinde sin styrke, og vi skal udnytte denne fornyede fremdrift. Med ca. 18 måneder til det næste valg til Europa-Parlamentet, som for vælgerne er et vigtigt demokratisk tidspunkt til at vurdere Unionens effektivitet, er det nu tid til at vise, at Europa kan tjene borgerne, når og hvor det betyder noget.

Den fælles erklæring om EU's lovgivningsmæssige prioriteter for 2017, som er den første, siden dette instrument blev indført ved den interinstitutionelle aftale om bedre lovgivning af 13. april 2016, har vist sin værdi som et middel til at fastholde den politiske opmærksomhed på de vigtigste forslag, hvor resultater er mest påkrævede, og bør forlænges for perioden frem til valget til Europa-Parlamentet.

De tre institutioner er enige om at nå frem til en positiv dagsorden for et mere inklusivt og mere forenet EU og en fremsynet ny finansiel ramme for årene efter 2020, der støtter Unionens mål og sikrer den rette balance mellem EU's politikker i borgernes interesse. I tråd med dette stærke ønske om resultater vil vi i lovgivningsprocessen prioritere behandlingen af følgende initiativer for at sikre væsentlige fremskridt og om muligt resultater inden valget til Europa-Parlamentet i 2019:

1. At beskytte borgernes sikkerhed bedre ved at sikre, at medlemsstaternes myndigheder er bekendt med, hvem der passerer vores fælles ydre grænser, og sikre interoperable EU-informationssystemer inden for sikkerhed, strafferegistre, grænseforvaltning og migrationsstyring, ved at styrke vores instrumenter til bekæmpelse af terrorisme og hvidvask af penge og ved at forbedre Unionens forsvarsindustris konkurrenceevne og innovation ved hjælp af en europæisk forsvarsfond

2. At reformere og udvikle vores migrationspolitik i en ånd af ansvarlighed og solidaritet, herunder reform af det fælles europæiske asylsystem, herunder Dublinmekanismen, og pakken vedrørende lovlig migration

3. At sætte nyt skub i beskæftigelse, vækst og investeringer ved at modernisere EU's handelspolitiske beskyttelsesinstrumenter og gøre fremskridt med screeningen af udenlandske direkte investeringer i EU, ved at forbedre affaldshåndteringen i en cirkulær økonomi, ved at fortsætte bestræbelserne på at udbygge Den Økonomiske og Monetære Union og ved at fuldføre bankunionen på en måde, der skaber balance mellem risikodeling og risikoreduktion

4. At tage hensyn til den sociale dimension af Den Europæiske Union ved at arbejde på at forbedre koordineringen af de sociale sikringsordninger, ved at beskytte arbejdstagerne mod sundhedsrisici på arbejdspladsen, ved at sikre retfærdig behandling af alle på vores arbejdsmarkeder gennem moderniserede regler om udstationering af arbejdstagere og ved at forbedre den grænseoverskridende retshåndhævelse

5. At opfylde vores tilsagn om at gennemføre et forbundet digitalt indre marked ved at fuldføre moderniseringen af reglerne for den elektroniske kommunikationssektor, ved at sætte højere standarder for forbrugerbeskyttelsen ved online- og fjernsalg af både digitale og fysiske varer og ved at styrke cybersikkerheden

6. At opfylde vores målsætning om en ambitiøs energiunion og en fremadskuende klimapolitik, navnlig ved at gennemføre 2030-rammen for klima- og energipolitikken og vedblive med at følge op på Parisaftalen, bl.a. med lovgivning om ren energi til alle europæere og om ren mobilitet

7. At videreudvikle den demokratiske legitimitet på EU-plan ved at forbedre det europæiske borgerinitiativs funktion og ved at gøre finansieringen af politiske partier mere gennemsigtig.

Derudover er vi enige om, at der også er behov for fremskridt med hensyn til følgende vigtige spørgsmål:

— Fortsættelse af vores engagement i fælles europæiske værdier, demokrati, retsstaten og grundlæggende rettigheder, styrkelse af EU's demokratiske legitimitet og herunder vores fælles engagement i bekæmpelse af forskelsbehandling og fremmedhad

— Fortsættelse af en solid, åben og regelbaseret handelspolitik ud fra en fast overbevisning om, at handel bidrager til at skabe velstand og beskæftigelse

— Bekæmpelse af skattesvig, skatteunddragelse og skatteundgåelse samt sikring af et sundt og retfærdigt skattesystem

— Sikring af retfærdighed og et passende niveau for social beskyttelse og sociale rettigheder som fastsat i de 20 centrale principper i søjlen for sociale rettigheder

— Styrkelse af EU's rolle med hensyn til at beskytte og forsvare vores interesser uden for dets grænser og bidrage til stabilitet, sikkerhed og fred

— Sikring af et højt niveau af databeskyttelse, digitale rettigheder og etiske standarder og samtidig udnytte fordelene og undgå risiciene ved udviklingen inden for kunstig intelligens og robotteknologi.

De tre institutioner er også enige om at fortsætte arbejdet med alle forslag under behandling.

Selv om der er gjort væsentlige fremskridt med de forslag, som blev udpeget som prioriterede i den fælles erklæring for 2017, er vi fast besluttet på at fuldføre den opgave, vi har sat os for. Vi vil fortsætte arbejdet med de forslag, der er forelagt siden 2016. Vi vil også behandle de lovgivningsforslag, der er opført i Kommissionens arbejdsprogram for 2018.

Vi er fortsat fast besluttet på at fremme en korrekt gennemførelse og håndhævelse af den eksisterende lovgivning.

Vi vil som formænd for Europa-Parlamentet, Rådet og Europa-Kommissionen løbende overvåge den rettidige og effektive gennemførelse af denne fælles erklæring.

Antonio TAJANI Formand for Europa-Parlamentet Jüri RATAS Formand for Rådet Jean-Claude JUNCKER Formand for Europa-Kommissionen